Sådan ser tendensen ud på en række hospitaler, efter at det fra årsskiftet igen blev gratis at blive behandlet mod barnløshed. - Bare her i januar har der været omkring 100 nyhenvisninger, hvor vi typisk i den her periode plejer at have 50. Der er ingen tvivl om, at det er en pukkel fra 2011, siger leder af fertilitetsklinikken på Odense Universitetshospital, Peter Humaidan. Brugerbetalingen blev indført sidste år af Folketingets daværende VKO-flertal, og det kunne mærkes på fertilitetsklinikkerne landet over. Dansk Fertilitetsselskab har samlet tal fra de ni offentlige fertilitetsklinikker. Tallene viser, at henvisningerne af nye par eller enlige, der ville i fertilitetsbehandling faldt med 30 procent sidste år, mens antallet af insemineringer faldt med 25 procent og reagensglasbehandling med 23 procent. Tilbagetrækningen af brugerbetalingen skete lige før jul som led i finanslovaftalen mellem den nye regering og Enhedslisten. Dermed skal barnløse ikke længere betale inseminering og reagensglasbefrugtning, men alene for medicinudgifterne. Dem er der nu desuden kommet loft over, så udgiften ikke kan overstige 3.555 kroner - ligesom med andre kronisk syge.

Referat:
Danskere uden svimlende summer på bankkontoen strømmer igen
til landets offentlige fertilitetsklinikker for at få hjælp til at få børn.

 

 